Tuttas største triumf på seks år
Dermed har hun brutt «major-forbannelsen». Tutta har tatt en rekke seirer siden hun vant LPGA-mesterskapet i 2007, men ingen av de aller mest prestisjefylte turneringene - de såkalte major. - Dette har vært vel verdt å vente på, smilte Pettersen etter å ha blitt dynket i champagne etter seieren. - Jeg har puttet mye bedre de siste fem-seks ukene, og nå fikk jeg endelig min andre major. 2013 er første gang at Evian-mesterskapet har denne statusen. Tidligere har det vært bare fire major-turneringer: Kraft Nabisco, LPGA-mesterskapet, US Open og British Open. Det var 10. juni 2007 at Pettersen vant LPGA-mesterskapet, ett slag foran australske Karrie Webb. Dette var hennes eneste major-seier inntil i dag. Pettersen lå på 2. plass foran dagens siste runde i Evian-mesterskapet, men kvinnen som ledet, japanske Mika Miyazato, rotet seg fullstendig bort i dag. Den som utfordret Tutta var overraskende nok den 16 år gamle amatøren Lydia Ko fra New Zealand. Men da Ko pådrog seg en bogey (én over par) på det 13. hullet, benyttet Pettersen muligheten til å ta to slags ledelse. Det 13. hullet ble meget dramatisk også for Suzann. Hun slo for langt til høyre og ble liggende veldig vanskelig til. Hun ville ha såkalt fridropp av ballen, men dommeren stod på sitt: hun måtte slå ballen der den lå. Til slutt måtte hun bare gi diskusjonen og slå videre. Det fikset hun på beste måte til par på hullet. - Jeg har aldri sett Tutta bedre, sa kommentator Fredrik C. Kracht på Viasat Golfs sending i dag. Dette er hennes 13. triumf på LPGA-touren. Suzann Pettersen har spilt inn mer enn 1,2 mill. dollar til nå i år. Hun har spilt 17 turneringer og klart cutten i 14 av dem. Tutta hadde før Evian-mesterskapet vunnet to ganger på LPGA-touren og én gang på Europa-touren i år, i tillegg til at hun storspilte da Europa sensasjonelt vant over USA i Solheim Cup. Totalt i karrieren ligger Pettersen nå på rundt 11 mill. dollar innspilt, det tilsvarer omtrent 65 mill. kroner med dagens kurs. Dette er bare prispenger. Hun gjør i tillegg mye penger på sponsorkontrakter, ikke minst fra utstyrsleverandøren Nike. Der har hun trolig et grunnbeløp på cirka 6 mill. kroner i året, men hun får bonuser for både LPGA-seirer og major-seirer. Det betyr at dagens Evian-tittel er gull verdt for Pettersen også økonomisk. Suzann Pettersen har i et drøyt år brukt Erik Bertrand Larssen som sin mentale trener. Han har ikke vært til stede i Frankrike i helgen, men de to holder kontakt på telefon. Larssen har tidligere jobbet med blant andre Petter Northug.
Suzann Pettersen (32) har vunnet Evian-mesterskapet - hennes første major-triumf på over seks år.